Narcos
Narko (ing. Narcos) — Kris Brankato, Karlo Bernard və Duq Miro tərəfindən yaradılmış və istehsal olunmuş ABŞ detektiv-dram teleserialı. Mövzusu Kolumbiyada cərəyan edən və çəkilişlərinin Kolumbiyada gerçəkləşdiyi teleserialın birinci və ikinci mövsümləri kokain istehsalı və distribusiyası sayəsində milyarderə çevrilmiş məşhur narkobaron Pablo Eskobarın həyatını əhatə edirdi. Teleserial diqqət mərkəzində Pablo Eskobarın rəqib narkobaronlarla, Narkotiklə Mübarizə İdarəsi (abr. NMİ) agentləri və müxtəlif müxalif qruplarla olan qarşılıqlı əlaqəsi də var. Teleserialın üçüncü mövsümü Pablo Eskobarın süqutundan dərhal sonra baş verənləri əhatə edir. Üçüncü mövsümdə NMİ tanınmış Kali kartelinin yüksəlişinin qarşısını almağa çalışır. Teleserialın on seriyadan ibarət birinci mövsümü ilk dəfə 28 avqust 2015-ci il tarixində "Netflix"-də eksklüziv olaraq yayımlanmışdır. Bundan sonra "Netflix" istehsalçı şirkətlə bağlanan müqaviləni teleserialın ikinci mövsümü üçün yeniləmişdir. Teleserialın on seriyadan ibarət ikinci mövsümü ilk dəfə 2 sentyabr 2016-cı il tarixində yayımlanmışdır. Teleserialın istehsalçı şirkəti ilə bağlanan müqavilə yenidən yenilənmişdir və "Netflix" teleserialın üçüncü və dördüncü mövsümlərini sifariş etmişdir. Teleserialın on seriyadan ibarət üçüncü mövsümü ilk dəfə 1 sentyabr 2017-ci il tarixində yayımlanmışdır, ancaq 18 iyul 2018-ci ildə teleserialın rejissorları teleserialın dördüncü mövsümünün "Narko: Meksika" başlıqlı yeni bir "Netflix" orijinal teleserialı olacağını açıqlamışdır. Yeni teleserialın birinci mövsümü ilk dəfə 16 noyabr 2018-ci il tarixində yayımlanmışdır. Bu teleserialın mövsümü 1980-ci illərin Meksikasında cərəyan edir.